苏辙
黄州陪子瞻游武昌西山
千里到齐安，三夜语不足。
劝我勿重陈，起游西山麓。
西山隔江水，轻舟乱凫鹜。
连峰多回溪，盛夏富草木。
杖策看万松，流汗升九曲。
苍茫大江涌，浩荡众山蹙。
上方寄云端，中寺倚岩腹。
清泉类牛乳，烦热须一掬。
县令知客来，行庖映修竹。
黄鹅时新煮，白酒亦近熟。
山行得一饱，看尽千山绿。
幽怀苦不遂，滞念每烦促。
归舟浪花暝，落日金盘浴。
妻孥寄九江，此会难再卜。
君看孙讨虏，百战不摇目。
犹怜江上台，高会饮千斛。
巾冠堕台下，坐使张公哭。
异时君再来，携被山中宿。